Meer as 60 transitorowe in Gauteng eis 18 wagteArgieffoto Altesaam 61 transitorooftogte is in die vorige finansiële jaar in Gauteng uitgevoer waarin 18 sekuriteitsbeamptes doodgeskiet en 81 beseer is. Só het die Gautengse LUR vir gemeenskapsveiligheid, Faith Mazibuko, aan die VF Plus bevestig. In die eerste drie maande van 2020 is reeds 26 transitorooftogte in Gauteng aangemeld. Kobus Hoffman, ŉ VF Plus-lid van die Gautengse wetgewer, sê transitorooftog-sindikate is in die meeste gevalle goed opgelei en beter bewapen as die polisie. Hy sê die polisie moet ook dikwels uitdagings oorkom, soos ’n tekort aan mannekrag, voertuie, wapens en opleiding. “Die VF Plus het die afgelope jaar verskeie keer die polisie gevra om veiligheidsmaatreëls op te skerp en veral om sy lugvleuel weer in volle werking te stel omdat lugondersteuning ŉ kardinale rol speel met die bekamping van ernstige misdaad,” sê Hoffman. Die party het ook die Gautengse polisiekommissaris, lt.genl. Elias Mawela, versoek om in die beste belang van die gemeenskap op te tree deur toe te sien dat die polisie die nodige hulpmiddels het om hul werk na behore uit te voer. “Die VF Plus sal onverpoosd druk op Mazibuko plaas om die veiligheid van inwoners eerste te stel.”